Source: https://e-justice.europa.eu/content_eu_courts-15-mt.do
Timestamp: 2018-12-11 04:48:12+00:00
Document Index: 1833041

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ']

Portal Ewropew Ġustizzja-e - Qrati tal-UE
Il- Qorti tal-Ġustizzja tal-Unjoni Ewropea (li xi drabi tissejjaħ ukoll il-Qorti Ewropea tal-Ġustizzja), hija l-ogħla awtorità ġudizzjarja tal-UE. Hija tiżgura, f’kooperazzjoni mal-qrati u mat-tribunali tal-Istati Membri, l-applikazzjoni u l-interpretazzjoni uniformi tal-liġi tal-Unjoni Ewropea. Il-Qorti tal-Ġustizzja hija komposta minn imħallef wieħed minn kull Stat Membru.
Il- Qorti Ġenerali tisma’ l-kawżi fl-ewwel istanza li ma jiġux irrinvijati quddiem il-qrati speċjalizzati jew direttament quddiem il-Qorti tal-Ġustizzja. Hija tieħu ħsieb ukoll l-appelli mid-deċiżjonijiet (tal-ewwel istanza) tal-qrati speċjalizzati. Il-Qorti Ġenerali hija komposta minn għall-inqas imħallef wieħed minn kull Stat Membru.
Għandha ssir distinzjoni bejn il-Qorti tal-Ġustizzja tal-UE u l- Qorti Ewropea tad-Drittijiet tal-Bniedem (ECHR). Il-Qorti Ewropea tad-Drittijiet tal-Bniedem mhijiex qorti tal-UE, imma nħolqot fil-qafas tal- Kunsill tal-Ewropa permezz tal- Konvenzjoni Ewropea dwar id-Drittijiet tal-Bniedem, sabiex ikun żgurat ir-rispett għad-drittijiet u għal-libertajiet iggarantiti f’din il-Konvenzjoni. Madankollu, il-ġurisprudenza żviluppata mill-Qorti Ewropea tad-Drittijiet tal-Bniedem jista’ jkollha influwenza importanti fuq id-dritt tal-UE, peress li d-drittijiet fundamentali ggarantiti fil-Konvenzjoni Ewropea huma wkoll prinċipji ġenerali tad-dritt tal-UE.